**מדוע בקשה תלויה ועומדת אינה 'רישום כפטנט' אך היא עדיין בעלת ערך?**

הערה: מאמר זה הוא השביעי בסדרה על קניין רוחני לחברות סטרט-אפ. כדי לצפות במאמרים קודמים יש ללחוץ כאן.

**מה ההבדל בין בקשה תלויה ועומדת לבין רישום כפטנט?** אם המעמד של אמצאתכם הוא 'בקשה תלויה ועומדת', פרוש הדבר שהגשתם בקשת פטנט בנוגע אליה. 'רישום כפטנט' משמעו שבקשתכם נבחנה על ידי משרד הפטנטים הארצי וכי עמדתם בכל הדרישות של משרד הפטנטים לרישום הפטנט שלכם, ומשרד הפטנטים פרסם את מתן הפטנט. ראו טיפ 6# למידע נוסף אודות המעמד של "רישום כפטנט".

אם החלטתם למשוך את בקשת הפטנט שלכם, או אם משרד הפטנטים דחה את בקשתכם ולא עמדתם בדרישות לבדיקת כשירות פטנט, כי אז בסופו של דבר 'תפקע' או 'תיזנח' בקשת הפטנט, ואמצאתכם לא תהיה עוד במעמד של בקשה תלויה ועומדת.

**מדוע חשוב שארשום את הפטנט שלי?** פטנט רשום, לעומת בקשה תלויה ועומדת, מעניק לכם את כל הזכויות של קניין הרשום על שמכם. עם זאת, על מנת לקבל זכויות פטנט עליכם להגיש בקשה, ובקשה בלבד אין פירושה שכבר קיבלתם את המבוקש (או שבהכרח תקבלו אותו).

**אם** **'בקשה תלויה ועומדת'** **אינה נותנת לי דבר**, **מדוע היא כה חשובה?** מעמד של בקשה תלויה ועומדת חשוב מאד, מפני שהוא מהווה את הודעתכם לציבור שהגשתם בקשת פטנט לאמצאתכם, ולאחר שתקבלו פטנט תוכלו לאכוף את זכויות הפטנט שלכם כנגד מפרי הפטנט. במקרים רבים יהיה בכך די כדי להרתיע מתחרה פוטנציאלי מלהעתיק את אמצאתכם. מעמד כזה גם מהווה הודעה למשקיע פוטנציאלי (ולשותפים אפשריים אחרים שעלולים להיות מפרי הפטנט) שאתם מתייחסים לזכויות הקניין הרוחני שלכם ברצינות.

**שאלת בונוס:** "אם אני מבין נכון, בקשה תלויה ועומדת אינה זהה לפטנט רשום, ואוכל לקבל את רישום הפטנט רק אם בקשתי תעמוד בדרישות של משרד הפטנטים. אם כך, האם לא עדיף להמתין עד שהפטנט שלי יירשם לפני שאמשיך בהתנהלותי העסקית?"

**תשובה:** זו שאלה הגיונית. נכון **שבקשה** לפטנט אינה ניתנת לאכיפה כנגד מאן דהוא המשתמש באמצאתכם, ושאין ערבות לכך שתקבלו למעשה את הפטנט שביקשתם (או לפחות את התביעות הרצויות). עם זאת, ברוב המקרים, אם תמתינו למתן הפטנט, אתם עלולים לעכב את ההשקה העסקית שלכם בשנים אחדות, ואולי אף להחמיץ את סיכוייכם להצלחה עסקית. עדיף בדרך כלל להגיש את הבקשה הראשונית כדי לבסס את **זכות** **הבכורה** שלכם, ולאחר מכן להשיק את עסקכם.

האם יש לכם שאלות בנוגע למידע הנ"ל? האם יש נושאים שהייתם רוצים לשמוע עליהם? אשמח לשמוע מכם!